Í byrjun nokkur orð til kynningar. Fæddur 1943, hefi alla ævina, og hefi enn, haft framfærslu af sjávarfangi á landi og sjó.

Að kenna þessi skrif ráðuneytis og Hafró við samráð finnst mér á veikum grunni byggt. Ég hefi aldrei rekist á starfsmann þessarra stofnana meðal manna í atvinnugreininni. Hefi spurt marga félaga hvort þeir deili sömu reynslu og svarið er alltaf já.

Vil í framhaldi viðra mínar skoðanir, fyrst á drögum að reglugerð.

1} 2.gr.Að skylda menn til ákvörðunar fyrir 15.febrúar setur hömlur á skipulag annarra veiða með hlutaðeigandi báti.

2} 6.gr. Hótun um veiðieftirlitsmann,  sem útgerð kosti, hefur einungis þau áhrif að skráning meðafla verður í lágmarki.

3} 9.gr. Að skera niður teinalengd um helming er vanhugsuð. Til frambúðar munu margir fella fleiri möskva á meter og veiðar meðafla/fugli eykst.

Fækkun neta um helming, rakalaust, er reiðarslag fyrir marga smábátasjómenn.

Um áfangaskýrslu.

Fram kemur vilji til að ákveða tíðni umvitjana og eru tveir dagar nefndir. Það hlýtur að teljast ábyrgðarhluti að yfirvöld véli um sjósókn, veður og vindar ráða yfirleitt.

Í heildina virðist áfangahópurinn telja lausnina felast í auknu eftirliti. Mitt álit er að tími sé kominn til að treysta smábátasjómönnum til jákvæðrar umgengni byggðar á samvinnu.

Að lokum. Hvað varðar kvótasetningu, þá mæli ég með henni. Hafandi reynt sóknarmark árum saman, þá er reginmunur að vinna í aflamarki, bæði fyrir sjómenn og útgerð. Þar eiga hrognkelsin heima.

Með þökk, Vilhjálmur Jónsson